text: Spritpåvirket håndværker bag brand
  20 april 2011 kl. 09.12
  Politiet har mistanke om, at det var en spirituspåvirket håndværker, som var skyld i branden i det tidligere lægehus i Hedensted.
  Den voldsomme brand opstod under renovering af det gamle lægehus på Horsensvej i Hedensted for halvanden uge siden. Det var en håndværker, der var skyld i branden. vedkommende har siden branden været i politiets søgelys.
  
  Fik taget blodprøve
  - Vi har en mistanke om, at manden var påvirket af spiritus, og at det har en indvirkning på det, der er sket, siger vicepolitiinspektør Lars Peter Madsen fra Sydøstjyllands Politi til Vejle Amts Folkeblad.
  Håndværkeren fik taget en blodprøve på politistationen kort efter branden.
  
  Ikke sigtet endnu
  Vicepolitiinspektøren ved endnu ikke, om håndværkeren sigtes for ildpåsættelsen. 
  - Det har vi ikke taget stilling til endnu. Det kan være alt fra uagtsomt ildspåsættelse til noget andet. Men der kan være tale om flere forskellige overtrædelser, siger Lars Peter Madsen.
  